འོན་ཀྱང་།དེ་རིང་ང་འདི་ནས་འགྲེངས་དགོས་དོན་ནི་ཁྱོད་ཚོར་དོན་དག་འགངས་ཆེན་ཁ་ཤས་གླེང་རྒྱུའི་ཆེད་དུ་ཡིན་སྟེ།ངས་ཁྱོད་ཚོ་དང་མཉམ་དུ་ཁྱོད་ཚོ་མི་རེ་རེའི་སློབ་གསོ་དང་།སློབ་ལོ་འདིར་ཁྱོད་ཚོ་ཚང་མར་བཅངས་པའི་རེ་བ་གླེང་རྒྱུ་ཡིན།ངས་སློབ་གསོ་དང་འབྲེལ་བའི་གཏམ་བཤད་མང་བོ་ཞིག་ཏུ་ནམ་ཡང་འགན་འཁྲི་ཞེས་པའི་ཐ་སྙད་འདི་སྤྱད་མྱོང་ཞིང་།བདག་གིས་དགེ་རྒན་ཞིག་ཡིན་ཕྱིར་ཁྱོད་ཚོར་སྐུལ་ལྕག་དང་།སློབ་སྦྱོང་བྱེད་པར་སྐུལ་འདེད་བྱ་རྒྱུའི་འགན་འཁྲི་འདུག་ཅེས་བརྗོད་མྱོང་ལ།ཁྱིམ་བདག་ཅིག་ཡིན་ཚེ་ཁྱོད་ཚོ་ལེགས་ལམ་དུ་འགྲོ་རུ་འཇུག་རྒྱུ་དང་།ཁྱིམ་གྱི་ལས་བྱ་འགྲུབ་ཏུ་འཇུག་རྒྱུ།རྟག་པར་བརྙན་འཕྲིན་ལ་བལྟ་བའམ་རོལ་རྩེད་ལ་གཡེང་དུ་མི་འཇུག་རྒྱུའི་འགན་འཁྲི་འདུག་ཅེས་བཤད་མྱོང་།བདག་གིས་ད་དུང་།སྲིད་གཞུང་གིས་ཚད་མཐོན་པོའི་སྒོ་ནས་དགེ་རྒན་དང་སློབ་གཙོ་རྣམས་ཀྱི་ལས་ཀར་རམ་འདེགས་བྱས་ཏེ།སློབ་གྲྭ་ཁ་ཤས་སུ་སློབ་མར་ཐོབ་འོས་པའི་སློབ་སྦྱོང་གི་གོ་སྐབས་ཐོབ་མེད་པའི་གནས་བབ་བསྒྱུར་བཅོས་གཏན་འབེབས་བྱ་རྒྱུའི་འགན་འཁྲི་འདུག་ཅེས་ཐེངས་མང་བོར་བཤད་མྱོང་།ཡིན་ཡང་།འདི་དག་ཚང་མ་ཆེས་ལེགས་པའི་ཚད་གཞིར་སླེབས་པའམ།ང་ཚོར་ལས་ཀར་ཆེས་བཟང་བའི་དགེ་རྒན་ཡོད་པ།ནུས་པ་ཡོད་ཚད་འདོན་པའི་ཁྱིམ་བདག་དང་འཛམ་གླིང་གི་ཆེས་ལེགས་པའི་སློབ་གྲྭ་ཡོད་ནའང་།གལ་ཏེ་ཁྱོད་ཚོས་རང་ཉིད་ཀྱི་འགན་འཁྲི་བརྩི་སྲུང་མ་བྱས་ཚེ།འབད་པ་བྱས་བྱས་པ་འདི་དག་ཚང་མ་འཕྲོ་བརླག་ཏུ་ཕྱིན་འགྲོ།ཁྱོད་ཉིན་རྒྱུན་དུས་ལྟར་སློབ་གྲྭར་འགྲོ་བ་དང་།ནན་ཏན་གྱིས་དགེ་རྒན་གྱི་སློབ་ཁྲིད་ལ་ཉན་པ།ཁྱོད་ཀྱིས་རང་གི་ཕ་མ་དང་མེས་པོ།གཞན་མི་རྒན་གྲས་དག་གི་སྐད་ཆ་སེམས་ལ་འཛིན་པ།ཁྱོད་ཀྱིས་ལེགས་འགྲུབ་བྱ་བར་ངེས་མཁོའི་འབད་པ་བྱེད་པ་བཅས་བྱས་ན་མ་གཏོགས་འདི་དག་ཚང་མར་དོན་སྙིང་གིས་དབུལ་འགྲོ།འདི་ནི་དེ་རིང་བདག་གིས་འཆད་རྒྱུའི་གཙོ་གནད་དེ།ཁྱོད་ཚོ་མི་རེ་རེས་རང་ཉིད་ཀྱི་སློབ་གསོར་འཁུར་དགོས་པའི་འགན་འཁྲིའོ།